
На основу члана 138. став 1. Устава Републике Србије[footnoteRef:1] и члана 33. став 2. и 37. Закона о Заштитнику грађана[footnoteRef:2], покренутом по притужби АА, Заштитник грађана је сачинио следећи [1:  „Сл. гласник РС“, бр. 98/06]  [2:  „Сл. гласник РС“, бр. 105/2021] 


ИЗВЕШТАЈ  О СЛУЧАЈУ СА  ПРЕПОРУКОМ
 
Заштитнику грађана се обратио АА из …, притужбом на рад Републичког фонда за пензијско и инвалидско осигурање.
Притужилац је навео да је Републички фонд за пензијско и инвалидско осигурање, Филијала за град Београд, донео решење бр. /16 од 13.07.2016. године којим се утврђује  да притужиоцу престаје право на инвалидску пензију и исплата те пензије коjа је утврђена решењем бр. И-184-… од 25.07.1997. године. Предложио је да Заштитник грађана применом чл. 185. Закона о општем управном поступку донесе препоруку да орган донесе ново решење којим би поништио своје решење од 13.07.2016. године.
Против решења Филијале за град Београд од 13.07.2016. године притужилац је користио правна средства у управном (захтев за поништај коначног решења упућен Дирекцији РФ ПИО) и судском поступку (тужбе поднете Управном суду против одбијајућих решења Дирекције РФ ПИО по поднетом захтеву).
У прилогу је доставио копије решења Дирекције од 23.07.2018. године, 17.02.2021. године и 02.10.2023. године, као и копије пресуда Управног суда, Одељење у Нишу од 19.11.2020 године и 09.03.2023. године, којим пресудама су поништавана напред наведена решења Дирекције РФ ПИО. Доставио је и копију решења Филијале за град Београд од 13.07.2016. године којим је утврђено да му престаје право на инвалидску пензију и исплата те пензије.
С обзиром на то да се чињенично стање могло утврдити из докумената које је притужилац поднео уз притужбу, Заштитник грађана није покретао испитни поступак, већ је поступао у скраћеном поступку, у складу са одредбом 33. став 2. Закона о Заштитнику грађана.
У телефонском разговору, обављеном 22.12.2023. године, притужилац је обавестио обрађивача предмета да није поднео тужбу Управном суду ради поништаја решења Дирекције од 02.10.2023. године, те је исто постало правоснажно.
Увидом у достављену документацију Заштитник грађана је утврдио:
· Да је диспозитивом решења Републичког фонда за пензијско и инвалидско осигурање, Филијала за град Београд, бр. …/16 од 13.07.2016. године одлучено да „АА из … престаје право и исплата инвалидске пензије почев од 01.08.2016. године“, без навођења којим решењем је право на инвалидску пензију утврђено и без одлуке о правној судбини тог решења.
· Да се у образложењу решења Филијале за град Београд од 13.07.2016. године наводи да је поступак покренут по службеној дужности у смислу члана 96. став 1. Закона о пензијском и инвалидском осигурању;
·  Да се у истом образложењу наводи да је решењем бр. И-184-… од 25.07.1997. године притужиоцу утврђено право на инвалидску пензију од 31.01.1997. године  по утврђеној првој категорији инвалидности, а да је према налазу, мишљењу и оцени Комисије за утврђење промена у стању инвалидности по службеној дужности у првостепеном поступку бр. 149 од 22.06.2016. године утврђено да на дан прегледа, 21.06.2016. године код притужиоца не постоји прва категорија инвалидности, па како је утврђено да су наступиле промене у стању инвалидности које су од утицаја на утврђено право, то право престаје применом одредбе члана 115. став 1. тачка 3. Закона о пензијском и инвалидском осигурању. 
· Да је у образложењима решења од 23.07.2018. године, 17.02.2021. године и 02.10.2023. године Дирекција доследно на становишту да је првостепени орган, приликом доношења решења бр. …/16 од 13.07.2016. године, правилно и законито поступио примењујући чланове 96. став 1. и 115. став 1. тачка 3. Закона о пензијском и инвалидском закону, као и да нема места примени чл. 240. став 2. истог Закона (на који члан се притужилац позивао у правним средствима упућеним Дирекцији) важи 09.04.2008. године), а којим је било омогућено преиспитивање налаза и мишљења органа вештачења, а престао да важи 09.04.2008. године.
· Да је у образложењу решења од 23.07.2018. године Дирекција навела да је орган вештачења у првостепеном поступку (на основу којег је донето решење Филијале за град Београд од 25.07.1997. године) свој налаз, оцену и мишљење сачинио 30.12.1996. године.
На основу утврђених чињеница произилази да решење Филијале за град Београд бр. …/16 од 13.07.2016. није донето на правилан и законит начин.
Најпре, диспозитив тог решења гласи: „АА из … престаје право и исплата пензије од 01.08.2016. године. Жалба не одлаже извршење решења“.
Диспозитив не указује на правну судбину решења којим је АА утврђено право на инвалидску пензију, што га чини мањкавим и нејасним.
У образложењу решења Филијале за град Београд од 13.07.2016. године се наводи да је поступак покренут по службеној дужности у смислу члана 96. став 1. тада важећег Закона о пензијском и инвалидском осигурању („Сл. гласник РС“  бр. 34/2003, 64/2004 - одлука УСРС 84/2004 - др. закон 85/2005, 101/2005 - др. закон, 63/2006 – одлука УСРС 5/2009, 107/2009, 101/2010, 93/2012, 62/2013, 108/2013, 75/2014 и 142/2014).
Члан. 96. став 1. тог Закона гласи: 
„Промене у стању инвалидности које су од утицаја на право на инвалидску пензију признату правоснажним решењем утврђују се у поступку покренутом на захтев осигураника, односно по службеној дужности“.
Међутим, притужилац је право на инвалидску пензију остварио по Закону о пензијском и инвалидском осигурању који је био на снази у моменту подношења захтева за остваривање права на инвалидску пензију, а то је децембар 1996. године („Сл. гласник РС“ бр. 27/92, 82/92, 53/93, 67/93, 48/94, 28/95 и 12/96).
То значи да је Филијала за град Београд своје решење од 13.07.2016. године засновала на ретроактивној примени тада важећег Закона о пензијском и инвалидском осигурању, односно да има повратно дејство јер се односи на права и правне односе који су створени и окончани раније, пре ступања на снагу тог Закона. То је супротно члану 197. Устава Србије који утврђује начело правне сигурности и налаже поштовање оних права која су била утврђена правноснажним појединачним актима за време важења старог закона:
„Закони и сви други општи акти не могу имати повратно дејство.
Изузетно, само поједине одредбе закона могу имати повратно дејство, ако то налаже општи интерес утврђен при доношењу закона.“
Такође, треба имати у виду и чињеницу да Закон о пензијском и инвалидском осигурању из 1996. године, на основу којег је притужилац остварио право на инвалидску пензију, не предвиђа могућност да орган по службеној дужности (што је учинила Филијала за град Београд) покрене поступак за утврђивање промене у стању инвалидности корисника инвалидске пензије. Наиме, чланом 182. ст. 1. и 2. тог Закона прописано је:
„Промене у стању инвалидности које су од утицаја на право на инвалидску пензију признато правоснажним решењем, могу да се утврђују само у поступку покренутом по захтеву осигураника.
Изузетно од става 1. овог члана, када се корисник инвалидске пензије запосли, односно обавља самосталну делатност по основу које је обавезно осигуран, орган надлежан за решавање о правима из пензијског и инвалидског осигурања ће по сопственој иницијативи или иницијативи органа вештачења да одреди поновни преглед корисника права.“
Осим тога, сама инвалидност је на другачији начин одређена Законом о пензијском и инвалидском осигурању из 1996. године у односу на Закон који је примењивао орган приликом доношења свог решења од 13.07.2016. године.
Закон из 1996. године чланом 39. прописује:
„Инвалидност постоји кад због трајних промена у здравственом стању проузрокованих повредом на раду, професионалном болешћу, повредом ван рада или болешћу, које се не могу отклонити лечењем или медицинском рехабилитацијом, код осигураника настане смањење или губитак радне способности за рад на свом послу.“
Чланом 44. прописује:
„Губитак радне способности код осигураника - запосленог, односно осигураника самосталних делатности постоји ако је потпуно и трајно неспособан за обављање свог посла и другог одговарајућег посла, који не може да се преквалификацијом или доквалификацијом оспособи за други одговарајући посао са пуним радним временом.“
Прву категорију инвалидности, по којој је притужилац остварио право на инвалидску пензију, тај Закон дефинише чланом 45, став 1. алинеја прва на следећи начин:
„Осигураник код кога настане инвалидност разврстава се у категорије инвалидности:
- у I категорију инвалидности - осигураник код кога постоји губитак радне способности;“
 Закон из 2016. године, пак, одређује инвалидност чланом 21. на следећи начин:
„Инвалидност постоји кад код осигураника настане потпуни губитак радне способности, односно кад код професионалног војног лица настане потпуни губитак способности за професионалну војну службу, због промена у здравственом стању проузрокованих повредом на раду, професионалном болешћу, повредом ван рада или болешћу, које се не могу отклонити лечењем или медицинском рехабилитацијом.“
Треба напоменути да овај Закон не познаје институт инвалидности по категоријама, који је постојао у Закону из 1996. године.
Дакле, инвалидност на основу које је притужилац остварио право на инвалидску пензију решењем из 1997. године се по својим правним карактеристикама разликује од инвалидности одређене Законом из 2016. године:
· прво, јер се дефинише као потпуни и трајни губитак способности за обављање свог посла, а не било ког посла, што је случај са Законом из 2016. године,
· друго, постоје категорије инвалидности, за разлику од Закона из 2016. године, који тај институт не познаје.
Због тога није законито и правилно утврђење Филијале за град Београд у решењу од 13.07.2016. године о променама у стању инвалидности притужиоца, јер је то стање морало бити процењивано у односу на правне карактеристике инвалидности према Закону из 1996. године, што није био случај.
Најзад, решење Филијале за град Београд од 13.07.2016. године донето је на основу налаза, оцене и мишљења Комисије за утврђивање промена у стању инвалидности бр. 149 од 22.06.2016. године, односно након истека рока прописаног чл. 240. став 2. Закона из 2016. године, будући да је тај рок протекао 10.04.2008. године.
На основу свих напред наведених чињеница и околности, Заштитник грађана утврђује да
је Републички фонд за пензијско и инвалидско осигурање, Филијала за град Београд, приликом доношења решења бр. …/16 од 13.07.2016. године на горе описане начине повредила закон на штету притужиоца АА.
Имајући у виду да је утврдио пропусте у раду Републичког фонда за пензијско и инвалидско осигурање на штету остваривања права грађана, Заштитник грађана, применом члана 185. став 1. Закона о општем управном поступку, и сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа и спречавања сличних пропуста у будућности, упућује следећу препоруку:
[bookmark: _GoBack]ПОТРЕБНО ЈЕ да Републички фонд за пензијско и инвалидско осигурање без одлагања поништи решење Филијале за град Београд бр. …/16 од 13.07.2016. године.
Републички фонд за пензијско и инвалидско осигурање обавестиће Заштитника грађана, у року од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.
Уколико Републички фонд за пензијско и инвалидско осигурање у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

